CELEX: 22022A0323(01)
Language: el
Date: 2021-10-12 00:00:00
Title: Συμφωνία μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και της Ουκρανίας, αφετέρου, σχετικά με τη συμμετοχή της Ουκρανίας στο πρόγραμμα-πλαίσιο έρευνας και καινοτομίας «Ορίζων Ευρώπη» και στο πρόγραμμα έρευνας και κατάρτισης της Ευρωπαϊκής Κοινότητας Ατομικής Ενέργειας (2021-2025), με το οποίο συμπληρώνεται το πρόγραμμα-πλαίσιο έρευνας και καινοτομίας «Ορίζων Ευρώπη»

23.3.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 95/1
               
            
         ΣΥΜΦΩΝΙΑ
         μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και της Ουκρανίας, αφετέρου, σχετικά με τη συμμετοχή της Ουκρανίας στο πρόγραμμα-πλαίσιο έρευνας και καινοτομίας «Ορίζων Ευρώπη» και στο πρόγραμμα έρευνας και κατάρτισης της Ευρωπαϊκής Κοινότητας Ατομικής Ενέργειας (2021-2025), με το οποίο συμπληρώνεται το πρόγραμμα-πλαίσιο έρευνας και καινοτομίας «Ορίζων Ευρώπη»
         
            
         Η Ευρωπαϊκή Επιτροπή (στο εξής: Επιτροπή), εξ ονόματος της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας (στο εξής: Ευρατόμ),
         αφενός,
         και
         η Ουκρανία (στο εξής: Ουκρανία),
         αφετέρου,
         στο εξής: μέρη,
         ΕΚΤΙΜΩΝΤΑΣ ότι η συμφωνία σύνδεσης μεταξύ της Ευρωπαϊκής Ένωσης και των κρατών μελών της, αφενός, και της Ουκρανίας, αφετέρου (1) (στο εξής: συμφωνία σύνδεσης), ορίζει ότι τα μέρη αναπτύσσουν και ενισχύουν την επιστημονική και τεχνολογική συνεργασία τους προκειμένου να συμβάλουν τόσο στην ίδια την επιστημονική ανάπτυξη όσο και στην ενίσχυση του επιστημονικού δυναμικού τους όσον αφορά τη συμβολή στην επίλυση των εθνικών και παγκόσμιων προκλήσεων·
         ΕΚΤΙΜΩΝΤΑΣ ότι η συμφωνία σύνδεσης προβλέπει συγκεκριμένα την προώθηση της επιστημονικής έρευνας για μη στρατιωτικούς σκοπούς στους τομείς της πυρηνικής ασφάλειας και προστασίας, συμπεριλαμβανομένων των κοινών δραστηριοτήτων έρευνας και ανάπτυξης, καθώς και της κατάρτισης και της κινητικότητας των επιστημόνων, και ορίζει ότι η συνεργασία στον τομέα της πυρηνικής ενέργειας για μη στρατιωτικούς σκοπούς πρέπει να πραγματοποιείται μέσω της εφαρμογής ειδικών συμφωνιών στον τομέα αυτόν·
         ΕΚΤΙΜΩΝΤΑΣ ότι το πρωτόκολλο ΙΙΙ της συμφωνίας σύνδεσης ορίζει ότι οι ειδικοί όροι και προϋποθέσεις όσον αφορά τη συμμετοχή της Ουκρανίας σε κάθε συγκεκριμένο πρόγραμμα, ιδίως η καταβλητέα χρηματοδοτική συνεισφορά και οι διαδικασίες υποβολής εκθέσεων και αξιολόγησης, καθορίζονται σε μνημόνιο συμφωνίας μεταξύ της Επιτροπής και των αρμόδιων αρχών της Ουκρανίας, με βάση τα κριτήρια που καθορίζονται από τα σχετικά προγράμματα (2)·
         ΕΚΤΙΜΩΝΤΑΣ ότι το πρόγραμμα-πλαίσιο της Ευρωπαϊκής Ένωσης για την έρευνα και την καινοτομία «Ορίζων Ευρώπη» (στο εξής: πρόγραμμα «Ορίζων Ευρώπη») θεσπίστηκε με τον κανονισμό (ΕΕ) 2021/695 του Ευρωπαϊκού Κοινοβουλίου και του Συμβουλίου (3).
         ΕΚΤΙΜΩΝΤΑΣ ότι το πρόγραμμα έρευνας και κατάρτισης της Ευρωπαϊκής Κοινότητας Ατομικής Ενέργειας (2021-2025), με το οποίο συμπληρώνεται το πρόγραμμα-πλαίσιο έρευνας και καινοτομίας «Ορίζων Ευρώπη» (στο εξής: πρόγραμμα Ευρατόμ), θεσπίστηκε με τον κανονισμό (Ευρατόμ) 2021/765 του Συμβουλίου (4)·
         ΛΑΜΒΑΝΟΝΤΑΣ ΥΠΟΨΗ τις προσπάθειες της Ευρωπαϊκής Ένωσης να πρωτοστατεί στην απόκριση διά της συνένωσης δυνάμεων με τους διεθνείς εταίρους της με στόχο την αντιμετώπιση των παγκόσμιων προκλήσεων σύμφωνα με το σχέδιο δράσης για τους ανθρώπους, τον πλανήτη και την ευημερία που προβλέπεται στην ατζέντα των Ηνωμένων Εθνών «Transforming our World: the 2030 Agenda for Sustainable Development» (Να αλλάξουμε τον κόσμο μας: η Ατζέντα του 2030 για τη Βιώσιμη Ανάπτυξη), και αναγνωρίζοντας ότι η έρευνα και η καινοτομία αποτελούν βασικούς μοχλούς και θεμελιώδη εργαλεία της βιώσιμης ανάπτυξης με γνώμονα την καινοτομία, της οικονομικής ανταγωνιστικότητας και ελκυστικότητας·
         ΑΝΑΓΝΩΡΙΖΟΝΤΑΣ τις γενικές αρχές που καθορίζονται στον κανονισμό (ΕΕ) 2021/695 και στον κανονισμό (Ευρατόμ) 2021/765·
         ΕΚΤΙΜΩΝΤΑΣ ότι γενικός στόχος του προγράμματος Ευρατόμ είναι η διεξαγωγή δραστηριοτήτων έρευνας και κατάρτισης στον τομέα της πυρηνικής ενέργειας, με έμφαση στη συνεχή βελτίωση της πυρηνικής ασφάλειας, της πυρηνικής προστασίας και της ακτινοπροστασίας, καθώς και η συμπλήρωση της επίτευξης των στόχων του προγράμματος «Ορίζων Ευρώπη», μεταξύ άλλων στο πλαίσιο της ενεργειακής μετάβασης·
         ΑΝΑΓΝΩΡΙΖΟΝΤΑΣ τους στόχους του ανανεωμένου Ευρωπαϊκού Χώρου Έρευνας για ανάπτυξη κοινών επιστημονικών και τεχνολογικών πεδίων, δημιουργία ενιαίας αγοράς για την έρευνα και την καινοτομία, προώθηση και διευκόλυνση της συνεργασίας μεταξύ πανεπιστημίων και ανταλλαγή βέλτιστων πρακτικών και ελκυστικών σταδιοδρομιών για ερευνητές και ερευνήτριες, διευκόλυνση της διασυνοριακής και διατομεακής κινητικότητας των ερευνητών και των ερευνητριών, προώθηση της ελεύθερης κυκλοφορίας της επιστημονικής γνώσης και της καινοτομίας, προαγωγή του σεβασμού της ακαδημαϊκής ελευθερίας και της ελευθερίας της επιστημονικής έρευνας, υποστήριξη δραστηριοτήτων επιστημονικής εκπαίδευσης και επικοινωνίας, καθώς και ενθάρρυνση της ανταγωνιστικότητας και της ελκυστικότητας των συμμετεχουσών οικονομιών, και αναγνωρίζοντας ότι οι συνδεδεμένες χώρες αποτελούν βασικούς εταίρους σε αυτό το εγχείρημα·
         ΕΠΙΣΗΜΑΙΝΟΝΤΑΣ τον ρόλο των ευρωπαϊκών συμπράξεων για την αντιμετώπιση ορισμένων από τις πλέον επιτακτικές προκλήσεις της Ευρώπης μέσω συντονισμένων πρωτοβουλιών έρευνας και καινοτομίας, οι οποίες συνεισφέρουν σε σημαντικό βαθμό στις εν λόγω προτεραιότητες της Ευρωπαϊκής Ένωσης και της Ευρατόμ στον τομέα της έρευνας και της καινοτομίας, και για τις οποίες απαιτείται η δημιουργία κρίσιμης μάζας και η σύλληψη μακροπρόθεσμου οράματος, και τονίζοντας επίσης τη σημασία της συμμετοχής των συνδεδεμένων χωρών στις εν λόγω συμπράξεις·
         ΕΠΙΔΙΩΚΟΝΤΑΣ την ανάπτυξη αμοιβαία επωφελών συνθηκών με στόχο τη δημιουργία αξιοπρεπών θέσεων εργασίας, την ενίσχυση και τη στήριξη οικοσυστημάτων καινοτομίας των μερών με την παροχή βοήθειας σε επιχειρήσεις προκειμένου να καινοτομήσουν και να επεκταθούν στις αγορές των μερών κατά τρόπο ώστε να διευκολύνεται η διείσδυση, η ανάπτυξη και η προσβασιμότητα της καινοτομίας, όπως για παράδειγμα με δραστηριότητες ανάπτυξης ικανοτήτων·
         ΑΝΑΓΝΩΡΙΖΟΝΤΑΣ ότι η αμοιβαία συμμετοχή στα προγράμματα έρευνας και καινοτομίας αμφότερων των μερών αναμένεται να αποφέρει αμοιβαία οφέλη· αναγνωρίζοντας παράλληλα ότι τα μέρη διατηρούν το δικαίωμά τους να περιορίζουν ή να θέτουν υπό όρους τη συμμετοχή στα δικά τους προγράμματα έρευνας και καινοτομίας, μεταξύ άλλων ιδίως για δράσεις που αφορούν τους στρατηγικούς πόρους, τα συμφέροντα, την αυτονομία ή την ασφάλεια των μερών·
         ΛΑΜΒΑΝΟΝΤΑΣ ΥΠΟΨΗ τους κοινούς στόχους, τις αξίες και τους ισχυρούς δεσμούς των μερών στον τομέα της έρευνας και της καινοτομίας, συμπεριλαμβανομένου του τομέα της πυρηνικής ενέργειας, που καθορίστηκαν στο παρελθόν μέσω των συμφωνιών για τη συμμετοχή της Ουκρανίας στο πρόγραμμα «Ορίζων 2020», όπως επίσης και στο πρόγραμμα έρευνας και κατάρτισης της Ευρατόμ (2014-2018) και στο διάδοχό του πρόγραμμα, καθώς και μέσω πολλών άλλων διεθνών συμφωνιών που στηρίζουν τη σχέση μεταξύ των μερών (5), και αναγνωρίζοντας την κοινή επιθυμία των μερών για περαιτέρω ανάπτυξη, ενίσχυση, τόνωση και επέκταση των σχέσεων και της συνεργασίας τους σε αυτούς τους τομείς,
         ΣΥΜΦΩΝΗΣΑΝ ΤΑ ΕΞΗΣ:
         
            Άρθρο 1
            Πεδίο εφαρμογής της σύνδεσης
            
               1.   Η Ουκρανία συμμετέχει ως συνδεδεμένη χώρα και συνεισφέρει σε όλα τα μέρη του προγράμματος-πλαισίου έρευνας και καινοτομίας «Ορίζων Ευρώπη» (πρόγραμμα «Ορίζων Ευρώπη») τα οποία αναφέρονται στο άρθρο 4 του κανονισμού (ΕΕ) 2021/695 και υλοποιούνται μέσω του ειδικού προγράμματος που θεσπίστηκε με την απόφαση (ΕΕ) 2021/764 (6), στην πλέον επικαιροποιημένη έκδοσή τους, και μέσω χρηματοδοτικής συνεισφοράς στο Ευρωπαϊκό Ινστιτούτο Καινοτομίας και Τεχνολογίας. Η Ουκρανία συμμετέχει ως συνδεδεμένη χώρα και συνεισφέρει σε όλα τα μέρη του προγράμματος έρευνας και κατάρτισης της Ευρατόμ (πρόγραμμα Ευρατόμ) που θεσπίστηκε με τον κανονισμό (Ευρατόμ) 2021/765 στην πλέον επικαιροποιημένη έκδοσή του.
            
            
               2.   Ο κανονισμός (ΕΕ) 2021/819 του Ευρωπαϊκού Κοινοβουλίου και του Συμβουλίου (7), καθώς και η απόφαση (ΕΕ) 2021/820 (8), στις πλέον επικαιροποιημένες εκδόσεις τους, εφαρμόζονται στη συμμετοχή ουκρανικών νομικών οντοτήτων σε κοινότητες γνώσης και καινοτομίας.
            
         
         
            Άρθρο 2
            Όροι και προϋποθέσεις συμμετοχής στο πρόγραμμα «Ορίζων Ευρώπη» και στο πρόγραμμα Ευρατόμ
            
               1.   Η Ουκρανία συμμετέχει στο πρόγραμμα «Ορίζων Ευρώπη» και στο πρόγραμμα Ευρατόμ σύμφωνα με τους όρους που καθορίζονται στο πρωτόκολλο ΙΙΙ της συμφωνίας σύνδεσης μεταξύ της Ευρωπαϊκής Ένωσης και των κρατών μελών της, αφενός, και της Ουκρανίας, αφετέρου, και υπό τους όρους και τις προϋποθέσεις που καθορίζονται στην παρούσα συμφωνία, στις νομικές πράξεις που αναφέρονται στο άρθρο 1 της παρούσας συμφωνίας, καθώς και σε κάθε άλλον κανόνα που αφορά την υλοποίηση των εν λόγω προγραμμάτων, στην πλέον επικαιροποιημένη έκδοσή τους.
            
            
               2.   Εκτός εάν προβλέπεται διαφορετικά στους όρους και τις προϋποθέσεις που αναφέρονται στην παράγραφο 1 του παρόντος άρθρου, μεταξύ άλλων κατ’ εφαρμογή του άρθρου 22 παράγραφος 5 του κανονισμού (ΕΕ) 2021/695, νομικές οντότητες εγκατεστημένες στην Ουκρανία μπορούν να συμμετέχουν σε έμμεσες δράσεις του προγράμματος «Ορίζων Ευρώπη» και του προγράμματος Ευρατόμ υπό όρους ισοδύναμους με εκείνους που εφαρμόζονται σε νομικές οντότητες εγκατεστημένες στην Ευρωπαϊκή Ένωση, όπως, μεταξύ άλλων, η τήρηση των περιοριστικών μέτρων της ΕΕ (9).
            
            
               3.   Η Επιτροπή, προτού λάβει απόφαση για το κατά πόσον νομικές οντότητες εγκατεστημένες στην Ουκρανία είναι επιλέξιμες για συμμετοχή σε δράση που αφορά στρατηγικούς πόρους, συμφέροντα, την αυτονομία ή την ασφάλεια της Ευρωπαϊκής Ένωσης δυνάμει του άρθρου 22 παράγραφος 5 του κανονισμού (ΕΕ) 2021/695, μπορεί να ζητήσει συγκεκριμένες πληροφορίες ή διαβεβαιώσεις, όπως:
               
                           α)
                        
                        
                           πληροφορίες σχετικά με το αν έχει χορηγηθεί ή θα χορηγηθεί σε νομικές οντότητες εγκατεστημένες στην Ευρωπαϊκή Ένωση αμοιβαία πρόσβαση σε υφιστάμενα/-ες και προβλεπόμενα/-ες προγράμματα, έργα και δραστηριότητες της Ουκρανίας, ισοδύναμα/-ες της αντίστοιχης δράσης του προγράμματος «Ορίζων Ευρώπη»·
                        
                     
                           β)
                        
                        
                           πληροφορίες σχετικά με το αν η Ουκρανία έχει θεσπίσει εθνικό μηχανισμό ελέγχου των επενδύσεων, καθώς και διαβεβαιώσεις ότι οι αρχές της Ουκρανίας θα υποβάλλουν εκθέσεις και θα διαβουλεύονται με την Επιτροπή σχετικά με πιθανές περιπτώσεις για τις οποίες, κατ’ εφαρμογή του εν λόγω μηχανισμού, έχουν λάβει γνώση προβλεπόμενης ξένης επένδυσης/εξαγοράς ουκρανικής νομικής οντότητας από οντότητα εγκατεστημένη ή ελεγχόμενη εκτός Ουκρανίας, η οποία έχει λάβει χρηματοδότηση από το πρόγραμμα «Ορίζων Ευρώπη» για δράσεις που αφορούν στρατηγικούς πόρους, συμφέροντα, την αυτονομία ή την ασφάλεια της Ευρωπαϊκής Ένωσης, υπό τον όρο ότι η Επιτροπή παρέχει στην Ουκρανία τον κατάλογο με τις αντίστοιχες νομικές οντότητες που είναι εγκατεστημένες στην Ουκρανία μετά την υπογραφή των συμφωνιών επιχορήγησης με τις εν λόγω οντότητες· και
                        
                     
                           γ)
                        
                        
                           διαβεβαιώσεις ότι κανένα από τα αποτελέσματα, τις τεχνολογίες, τις υπηρεσίες και τα προϊόντα που αναπτύσσονται στο πλαίσιο των οικείων δράσεων από οντότητες εγκατεστημένες στην Ουκρανία δεν υπόκειται σε περιορισμούς όσον αφορά τις εξαγωγές τους σε κράτη μέλη της ΕΕ κατά τη διάρκεια της δράσης, καθώς και για τέσσερα έτη μετά τη λήξη της δράσης. Η Ουκρανία θα κοινοποιεί ετησίως επικαιροποιημένο κατάλογο με τις περιπτώσεις που υπόκεινται σε εθνικούς περιορισμούς όσον αφορά τις εξαγωγές, για το χρονικό διάστημα που διαρκεί η δράση και για τέσσερα έτη μετά τη λήξη της δράσης.
                        
                     
            
               4.   Νομικές οντότητες εγκατεστημένες στην Ουκρανία μπορούν να συμμετέχουν στις δραστηριότητες του Κοινού Κέντρου Ερευνών (JRC) υπό όρους και προϋποθέσεις ισοδύναμες αυτών που εφαρμόζονται σε νομικές οντότητες εγκατεστημένες στην Ευρωπαϊκή Ένωση, εκτός αν κρίνεται απαραίτητη η επιβολή περιορισμών για τη διασφάλιση συνοχής με το πεδίο εφαρμογής της συμμετοχής, η οποία απορρέει από την εφαρμογή των παραγράφων 2 και 3 του παρόντος άρθρου.
            
            
               5.   Σε περίπτωση που η Ευρωπαϊκή Ένωση υλοποιεί το πρόγραμμα «Ορίζων Ευρώπη» μέσω της εφαρμογής των άρθρων 185 και 187 της Συνθήκης για τη λειτουργία της Ευρωπαϊκής Ένωσης, επιτρέπεται η συμμετοχή της Ουκρανίας και των ουκρανικών νομικών οντοτήτων στις νομικές δομές που θα συσταθούν βάσει των διατάξεων αυτών, σύμφωνα με τις νομικές πράξεις της Ευρωπαϊκής Ένωσης που έχουν εκδοθεί ή θα εκδοθούν για τη σύσταση των εν λόγω νομικών δομών.
            
            
               6.   Η παρούσα συμφωνία δεν παρέχει στην Ουκρανία δικαίωμα προσχώρησης στην ευρωπαϊκή κοινή επιχείρηση για τον ITER και την ανάπτυξη της πυρηνικής σύντηξης, ούτε συμμετοχής στη συμφωνία για την ίδρυση του διεθνούς οργανισμού ενέργειας σύντηξης ITER με σκοπό την από κοινού υλοποίηση του έργου ITER.
            
            
               7.   Οι αντιπρόσωποι της Ουκρανίας έχουν το δικαίωμα να συμμετέχουν ως παρατηρητές στην επιτροπή που αναφέρεται στο άρθρο 14 της απόφασης (ΕΕ) 2021/764 και στην επιτροπή που αναφέρεται στο άρθρο 16 του κανονισμού (Ευρατόμ) 2021/765, χωρίς δικαίωμα ψήφου και μόνο για θέματα που αφορούν την Ουκρανία.
               Οι εν λόγω επιτροπές συνεδριάζουν χωρίς την παρουσία των αντιπροσώπων της Ουκρανίας κατά τη στιγμή της ψηφοφορίας. Η Ουκρανία ενημερώνεται για το αποτέλεσμα.
            
            
               8.   Η συμμετοχή που αναφέρεται στην προηγούμενη παράγραφο έχει την ίδια μορφή, όπως έχουν και οι διαδικασίες για τη λήψη πληροφοριών και εγγράφων τεκμηρίωσης, με τη μορφή που έχει η συμμετοχή των αντιπροσώπων των κρατών μελών της Ευρωπαϊκής Ένωσης. Τα δικαιώματα εκπροσώπησης και συμμετοχής της Ουκρανίας στην επιτροπή του Ευρωπαϊκού Χώρου Έρευνας και στις υποομάδες της είναι αντίστοιχα των δικαιωμάτων που ισχύουν για τις συνδεδεμένες χώρες.
            
            
               9.   Οι αντιπρόσωποι της Ουκρανίας έχουν το δικαίωμα να συμμετέχουν ως παρατηρητές στο διοικητικό συμβούλιο του Κοινού Κέντρου Ερευνών, χωρίς δικαίωμα ψήφου. Με την επιφύλαξη του εν λόγω όρου, η συμμετοχή αυτή διέπεται από τους ίδιους κανόνες και τις ίδιες διαδικασίες με εκείνους/-ες που ισχύουν για τους αντιπροσώπους των κρατών μελών της Ευρωπαϊκής Ένωσης, συμπεριλαμβανομένων των δικαιωμάτων λόγου και των διαδικασιών λήψης πληροφοριών και εγγράφων τεκμηρίωσης σε σχέση με θέματα που αφορούν την Ουκρανία.
            
            
               10.   Η Ουκρανία μπορεί να συμμετέχει σε κοινοπραξία ευρωπαϊκής ερευνητικής υποδομής (ΚΕΕΥ) σύμφωνα με τον κανονισμό (ΕΚ) αριθ. 723/2009 του Συμβουλίου (10), στην πλέον επικαιροποιημένη έκδοσή του, και σύμφωνα με τη νομική πράξη με την οποία ιδρύεται η ΚΕΕΥ.
            
            
               11.   Τα έξοδα ταξιδίου και διαμονής που πραγματοποιούν οι αντιπρόσωποι και οι εμπειρογνώμονες της Ουκρανίας προκειμένου να συμμετέχουν ως παρατηρητές στις εργασίες της επιτροπής που αναφέρεται στο άρθρο 14 της απόφασης (ΕΕ) 2021/764 και της επιτροπής που αναφέρεται στο άρθρο 16 του κανονισμού (Ευρατόμ) 2021/765, ή σε άλλες συνεδριάσεις που συνδέονται με την υλοποίηση του προγράμματος «Ορίζων Ευρώπη» ή του προγράμματος Ευρατόμ, επιστρέφονται από την Ευρωπαϊκή Ένωση στην ίδια βάση και σύμφωνα με τις διαδικασίες που ισχύουν για τους αντιπροσώπους των κρατών μελών της Ευρωπαϊκής Ένωσης.
            
            
               12.   Τα μέρη καταβάλλουν κάθε δυνατή προσπάθεια, στο πλαίσιο των υφιστάμενων διατάξεων, για να διευκολύνουν την ελεύθερη κυκλοφορία και τη διαμονή των επιστημόνων που συμμετέχουν στις καλυπτόμενες από την παρούσα συμφωνία δραστηριότητες, καθώς και τη διασυνοριακή κυκλοφορία αγαθών και υπηρεσιών που προορίζονται να χρησιμοποιηθούν στις εν λόγω δραστηριότητες.
            
            
               13.   Η Ουκρανία λαμβάνει όλα τα αναγκαία μέτρα, κατά περίπτωση, για να διασφαλίσει ότι τα αγαθά και οι υπηρεσίες που αγοράζονται στην Ουκρανία ή εισάγονται στην Ουκρανία, τα οποία χρηματοδοτούνται εν μέρει ή εξ ολοκλήρου στο πλαίσιο των συμφωνιών επιχορήγησης και/ή των συμβάσεων που συνάπτονται για την υλοποίηση των δραστηριοτήτων στο πλαίσιο της παρούσας συμφωνίας, απαλλάσσονται από τελωνειακούς δασμούς, από εισαγωγικούς δασμούς και από άλλες φορολογικές επιβαρύνσεις, όπως για παράδειγμα από τον ΦΠΑ, οι οποίες ισχύουν στην Ουκρανία.
            
         
         
            Άρθρο 3
            Χρηματοδοτική συνεισφορά
            
               1.   Η συμμετοχή της Ουκρανίας ή ουκρανικών νομικών οντοτήτων στο πρόγραμμα «Ορίζων Ευρώπη» και στο πρόγραμμα Ευρατόμ εξαρτάται από το αν η Ουκρανία συνεισφέρει οικονομικά σε καθένα από τα αντίστοιχα προγράμματα και στις αντίστοιχες διαχειριστικές, εκτελεστικές και λειτουργικές δαπάνες τους στο πλαίσιο του γενικού προϋπολογισμού της Ευρωπαϊκής Ένωσης (στο εξής: προϋπολογισμός της Ένωσης).
            
            
               2.   Η χρηματοδοτική συνεισφορά της Ουκρανίας σε κάθε πρόγραμμα αποτελεί το άθροισμα:
               
                           α)
                        
                        
                           της επιχειρησιακής συνεισφοράς· και
                        
                     
                           β)
                        
                        
                           του τέλους συμμετοχής.
                        
                     
            
               3.   Η χρηματοδοτική συνεισφορά της Ουκρανίας σε καθένα από τα δύο προγράμματα λαμβάνει τη μορφή ετήσιας καταβολής σε δύο δόσεις, η οποία καταβάλλεται το αργότερο τον Ιούνιο και τον Σεπτέμβριο.
            
            
               4.   Η επιχειρησιακή συνεισφορά της Ουκρανίας σε κάθε πρόγραμμα αφορά τις επιχειρησιακές δαπάνες και τις δαπάνες στήριξης του εν λόγω προγράμματος και είναι συμπληρωματική, τόσο σε πιστώσεις ανάληψης υποχρεώσεων όσο και σε πιστώσεις πληρωμών, στα ποσά που εγγράφονται στον προϋπολογισμό της Ένωσης που έχει εγκριθεί οριστικά για το αντίστοιχο πρόγραμμα, συμπεριλαμβανομένων πιστώσεων που αντιστοιχούν σε αποδεσμεύσεις που ανασυστάθηκαν σύμφωνα με το άρθρο 15 παράγραφος 3 του κανονισμού (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου (11), στην πλέον επικαιροποιημένη έκδοση του κανονισμού (στο εξής: δημοσιονομικός κανονισμός), προσαυξημένα με εξωτερικά έσοδα για ειδικό προορισμό, τα οποία δεν προέρχονται από χρηματοδοτικές συνεισφορές άλλων χορηγών προς το αντίστοιχο πρόγραμμα (12).
               Όσον αφορά τα εξωτερικά έσοδα για ειδικό προορισμό που διατίθενται στο πρόγραμμα «Ορίζων Ευρώπη» βάσει του άρθρου 3 παράγραφος 1 του κανονισμού (ΕΕ) 2020/2094 του Συμβουλίου (13), η εν λόγω προσαύξηση αντιστοιχεί στις ετήσιες πιστώσεις που αναφέρονται στα έγγραφα που συνοδεύουν το σχέδιο προϋπολογισμού της Επιτροπής όσον αφορά το πρόγραμμα «Ορίζων Ευρώπη».
            
            
               5.   Η αρχική επιχειρησιακή συνεισφορά της Ουκρανίας σε κάθε πρόγραμμα βασίζεται σε κλείδα κατανομής η οποία ορίζεται ως ο λόγος του ακαθάριστου εγχώριου προϊόντος (ΑΕΠ) της Ουκρανίας σε τιμές αγοράς προς το ΑΕΠ της Ευρωπαϊκής Ένωσης σε τιμές αγοράς. Τα εφαρμοστέα ΑΕΠ σε τιμές αγοράς καθορίζονται από τις αρμόδιες υπηρεσίες της Επιτροπής με βάση τα πλέον πρόσφατα διαθέσιμα στατιστικά στοιχεία όσον αφορά τους υπολογισμούς για τον προϋπολογισμό κατά το έτος που προηγείται του έτους κατά το οποίο οφείλεται η ετήσια πληρωμή. Κατά παρέκκλιση, για το 2021, η αρχική επιχειρησιακή συνεισφορά της Ουκρανίας σε κάθε πρόγραμμα βασίζεται στο ΑΕΠ του έτους 2019 σε τιμές αγοράς. Προσαρμογές στην εν λόγω κλείδα κατανομής καθορίζονται στο παράρτημα Ι.
            
            
               6.   Η αρχική επιχειρησιακή συνεισφορά της Ουκρανίας σε κάθε πρόγραμμα υπολογίζεται με εφαρμογή της κλείδας κατανομής, όπως έχει προσαρμοστεί, στις αρχικές πιστώσεις ανάληψης υποχρεώσεων που έχουν εγγραφεί στον προϋπολογισμό της Ένωσης, ο οποίος εγκρίνεται οριστικά για το έτος εφαρμογής με σκοπό τη χρηματοδότηση του αντίστοιχου προγράμματος, προσαυξημένες σύμφωνα με την παράγραφο 4.
            
            
               7.   Το τέλος συμμετοχής της Ουκρανίας για κάθε πρόγραμμα ανέρχεται στο 4 % της ετήσιας αρχικής επιχειρησιακής συνεισφοράς στο αντίστοιχο πρόγραμμα, όπως υπολογίζεται σύμφωνα με τις παραγράφους 5 και 6, και εφαρμόζεται σταδιακά όπως ορίζεται στο παράρτημα Ι. Το τέλος συμμετοχής δεν υπόκειται σε αναδρομικές προσαρμογές ή διορθώσεις.
            
            
               8.   Η αρχική επιχειρησιακή συνεισφορά της Ουκρανίας σε κάθε πρόγραμμα για το έτος Ν μπορεί να προσαρμόζεται αναδρομικά προς τα πάνω ή προς τα κάτω σε ένα ή σε περισσότερα επόμενα έτη, με βάση τις δημοσιονομικές δεσμεύσεις που αναλήφθηκαν επί των πιστώσεων ανάληψης υποχρεώσεων του εν λόγω έτους Ν, προσαυξημένες σύμφωνα με την παράγραφο 4, την εκτέλεσή τους μέσω νομικών δεσμεύσεων και την αποδέσμευσή τους. Οι λεπτομερείς διατάξεις για την εφαρμογή του παρόντος άρθρου καθορίζονται στο παράρτημα Ι.
            
            
               9.   Η Ευρωπαϊκή Ένωση παρέχει στην Ουκρανία πληροφορίες σχετικά με τη χρηματοδοτική συμμετοχή της, όπως περιλαμβάνονται στις πληροφορίες σχετικά με τον προϋπολογισμό, τη λογιστική, τις επιδόσεις και την αξιολόγηση που παρέχονται στις αρμόδιες για τον προϋπολογισμό αρχές και στις αρμόδιες για την απαλλαγή αρχές της Ευρωπαϊκής Ένωσης όσον αφορά το πρόγραμμα «Ορίζων Ευρώπη» και το πρόγραμμα Ευρατόμ. Οι εν λόγω πληροφορίες παρέχονται λαμβανομένων δεόντως υπόψη των κανόνων εμπιστευτικότητας και προστασίας δεδομένων της Ευρωπαϊκής Ένωσης, της Ευρατόμ και της Ουκρανίας, και με την επιφύλαξη των πληροφοριών τις οποίες έχει δικαίωμα να λαμβάνει η Ουκρανία δυνάμει του παραρτήματος ΙΙΙ.
            
            
               10.   Όλες οι συνεισφορές της Ουκρανίας ή οι καταβολές από την Ευρωπαϊκή Ένωση, καθώς και ο υπολογισμός των οφειλόμενων ή των προς είσπραξη ποσών γίνονται σε ευρώ.
            
         
         
            Άρθρο 4
            Κανόνες για την εφαρμογή αυτόματου διορθωτικού μηχανισμού στην επιχειρησιακή συνεισφορά της Ουκρανίας στο πρόγραμμα «Ορίζων Ευρώπη»
            
               1.   Εφαρμόζεται αυτόματος διορθωτικός μηχανισμός στην επιχειρησιακή συνεισφορά της Ουκρανίας στο πρόγραμμα «Ορίζων Ευρώπη».
            
            
               2.   Εφαρμόζεται αυτόματος διορθωτικός μηχανισμός στην αρχική επιχειρησιακή συνεισφορά της Ουκρανίας στο πρόγραμμα «Ορίζων Ευρώπη» για το έτος Ν, όπως προσαρμόζεται σύμφωνα με το άρθρο 3 παράγραφος 8, ο οποίος υπολογίζεται το έτος Ν+2. Βασίζεται στις επιδόσεις της Ουκρανίας και των ουκρανικών νομικών οντοτήτων στα μέρη του προγράμματος «Ορίζων Ευρώπη» τα οποία υλοποιούνται μέσω επιχορηγήσεων οι οποίες χορηγούνται κατόπιν διαγωνιστικής διαδικασίας και χρηματοδοτούνται από πιστώσεις ανάληψης υποχρεώσεων από το έτος Ν, προσαυξημένες σύμφωνα με το άρθρο 3 παράγραφος 4.
               Το ποσό της αυτόματης διόρθωσης υπολογίζεται βάσει της διαφοράς μεταξύ:
               
                           α)
                        
                        
                           των αρχικών ποσών των νομικών δεσμεύσεων για επιχορηγήσεις που χορηγούνται κατόπιν διαγωνιστικής διαδικασίας, από το πρόγραμμα «Ορίζων Ευρώπη», οι οποίες δεσμεύσεις έχουν πράγματι αναληφθεί από την Ουκρανία ή ουκρανικές νομικές οντότητες και χρηματοδοτούνται από πιστώσεις ανάληψης υποχρεώσεων του έτους Ν, προσαυξημένες σύμφωνα με το άρθρο 3 παράγραφος 4· και
                        
                     
                           β)
                        
                        
                           της αντίστοιχης επιχειρησιακής συνεισφοράς του έτους Ν που καταβλήθηκε από την Ουκρανία όπως προσαρμόστηκε σύμφωνα με το άρθρο 3 παράγραφος 8, εξαιρουμένων των δαπανών μη παρέμβασης οι οποίες χρηματοδοτούνται από πιστώσεις ανάληψης υποχρεώσεων από το έτος Ν, προσαυξημένες σύμφωνα με το άρθρο 3 παράγραφος 4.
                        
                     
            
               3.   Σε περίπτωση που το ποσό το οποίο αναφέρεται στην παράγραφο 2, είτε είναι θετικό είτε είναι αρνητικό, υπερβαίνει το 8 % της αντίστοιχης αρχικής επιχειρησιακής συνεισφοράς της Ουκρανίας στο πρόγραμμα «Ορίζων Ευρώπη», όπως έχει προσαρμοστεί σύμφωνα με το άρθρο 3 παράγραφος 8, η αρχική επιχειρησιακή συνεισφορά της Ουκρανίας στο εν λόγω πρόγραμμα για το έτος Ν διορθώνεται. Το οφειλόμενο ή προς είσπραξη από την Ουκρανία ποσό ως πρόσθετη συνεισφορά ή ως μείωση της συνεισφοράς της Ουκρανίας στο πρόγραμμα «Ορίζων Ευρώπη» στο πλαίσιο του αυτόματου διορθωτικού μηχανισμού είναι το ποσό που υπερβαίνει το εν λόγω κάτω όριο του 8 %, το δε ποσό κάτω από το εν λόγω κάτω όριο του 8 % δεν θα ληφθεί υπόψη κατά τον υπολογισμό της οφειλόμενης ή της αντισταθμιζόμενης πρόσθετης συνεισφοράς.
            
            
               4.   Λεπτομερείς κανόνες σχετικά με τον αυτόματο διορθωτικό μηχανισμό που εφαρμόζεται στην επιχειρησιακή συνεισφορά της Ουκρανίας στο πρόγραμμα «Ορίζων Ευρώπη» καθορίζονται στο παράρτημα I.
            
         
         
            Άρθρο 5
            Αμοιβαιότητα
            
               1.   Νομικές οντότητες εγκατεστημένες στην Ευρωπαϊκή Ένωση μπορούν να συμμετέχουν σε προγράμματα, έργα και δραστηριότητες της Ουκρανίας ισοδύναμα/-ες του προγράμματος «Ορίζων Ευρώπη» ή του προγράμματος Ευρατόμ, σύμφωνα με τη νομοθεσία της Ουκρανίας.
            
            
               2.   Ο κατάλογος των ισοδύναμων προγραμμάτων, έργων ή δραστηριοτήτων της Ουκρανίας που είναι ανοικτά στη συμμετοχή νομικών οντοτήτων εγκατεστημένων στην Ευρωπαϊκή Ένωση παρατίθεται στο μέρος I παράρτημα II. Η Ουκρανία καταβάλλει κάθε δυνατή προσπάθεια για να καταστήσει προοδευτικά προσβάσιμα/-ες τα προγράμματα, τα έργα και τις δραστηριότητές της που προσδιορίζονται στο μέρος ΙΙ του παραρτήματος ΙΙ στη συμμετοχή νομικών οντοτήτων εγκατεστημένων στην Ευρωπαϊκή Ένωση.
            
            
               3.   Η χρηματοδότηση νομικών οντοτήτων εγκατεστημένων στην Ένωση από την Ουκρανία υπόκειται στην ουκρανική νομοθεσία, η οποία διέπει τη λειτουργία προγραμμάτων, έργων και δραστηριοτήτων. Σε περίπτωση που δεν παρέχεται χρηματοδότηση, νομικές οντότητες εγκατεστημένες στην Ευρωπαϊκή Ένωση μπορούν να συμμετέχουν με δικά τους μέσα.
            
         
         
            Άρθρο 6
            Ανοικτή επιστήμη
            Τα μέρη προωθούν αμοιβαία και ενθαρρύνουν πρακτικές ανοικτής επιστήμης στα προγράμματα, τα έργα και τις δραστηριότητές τους, σύμφωνα με τους κανόνες των προγραμμάτων «Ορίζων Ευρώπη» και Ευρατόμ, και τη νομοθεσία της Ουκρανίας.
         
         
            Άρθρο 7
            Παρακολούθηση, αξιολόγηση και υποβολή εκθέσεων
            
               1.   Με την επιφύλαξη των αρμοδιοτήτων της Επιτροπής, της Ευρωπαϊκής Υπηρεσίας Καταπολέμησης της Απάτης (OLAF) και του Ελεγκτικού Συνεδρίου της Ευρωπαϊκής Ένωσης όσον αφορά την παρακολούθηση και την αξιολόγηση του προγράμματος «Ορίζων Ευρώπη» και του προγράμματος Ευρατόμ, η συμμετοχή της Ουκρανίας στα εν λόγω προγράμματα παρακολουθείται διαρκώς σε βάση εταιρικής σχέσης στην οποία συμμετέχουν η Επιτροπή και η Ουκρανία.
            
            
               2.   Οι κανόνες σχετικά με τη χρηστή δημοσιονομική διαχείριση, συμπεριλαμβανομένου του δημοσιονομικού ελέγχου, της ανάκτησης ποσών και άλλων μέτρων για την καταπολέμηση της απάτης σε σχέση με τη χρηματοδότηση της Ευρωπαϊκής Ένωσης στο πλαίσιο της παρούσας συμφωνίας, καθορίζονται στο παράρτημα III.
            
         
         
            Άρθρο 8
            Μεικτή επιτροπή έρευνας και καινοτομίας ΕΕ/Ευρατόμ-Ουκρανίας
            
               1.   Με την παρούσα συμφωνία συγκροτείται μεικτή επιτροπή έρευνας και καινοτομίας ΕΕ/Ευρατόμ–Ουκρανίας (στο εξής: μεικτή επιτροπή ΕΕ/Ευρατόμ–Ουκρανίας). Στα καθήκοντα της μεικτής επιτροπής ΕΕ/Ευρατόμ–Ουκρανίας περιλαμβάνονται τα εξής:
               
                           α)
                        
                        
                           εκτίμηση, αξιολόγηση και επανεξέταση της εφαρμογής της παρούσας συμφωνίας, ιδίως όσον αφορά:
                           
                                       i)
                                    
                                    
                                       τη συμμετοχή και τις επιδόσεις των ουκρανικών νομικών οντοτήτων στα προγράμματα «Ορίζων Ευρώπη» και Ευρατόμ·
                                    
                                 
                                       ii)
                                    
                                    
                                       το επίπεδο παροχής (αμοιβαίας) προσβασιμότητας προς τις νομικές οντότητες που είναι εγκατεστημένες στο έδαφος κάθε μέρους, ώστε να συμμετέχουν σε προγράμματα, έργα και δραστηριότητες του άλλου μέρους·
                                    
                                 
                                       iii)
                                    
                                    
                                       την εφαρμογή του μηχανισμού χρηματοδοτικής συνεισφοράς και του αυτόματου διορθωτικού μηχανισμού σύμφωνα με τα άρθρα 3 και 4·
                                    
                                 
                                       iv)
                                    
                                    
                                       την ανταλλαγή πληροφοριών και την εξέταση τυχόν ζητημάτων σχετικά με την εκμετάλλευση αποτελεσμάτων, όπως, μεταξύ άλλων, όσον αφορά τα δικαιώματα διανοητικής ιδιοκτησίας·
                                    
                                 
                     
                           β)
                        
                        
                           συζήτηση, κατόπιν αιτήματος ενός από τα μέρη, για τους περιορισμούς που εφαρμόζουν ή προγραμματίζουν τα μέρη όσον αφορά την πρόσβαση στα αντίστοιχα προγράμματα έρευνας και καινοτομίας τους, για παράδειγμα όσον αφορά ιδίως δράσεις που σχετίζονται με τους στρατηγικούς πόρους, τα συμφέροντα, την αυτονομία ή την ασφάλεια των μερών·
                        
                     
                           γ)
                        
                        
                           εξέταση τρόπων βελτίωσης και ανάπτυξης της συνεργασίας·
                        
                     
                           δ)
                        
                        
                           από κοινού συζήτηση για τις μελλοντικές κατευθύνσεις και τις προτεραιότητες των πολιτικών που αφορούν την έρευνα και την καινοτομία, καθώς και για τον σχεδιασμό δραστηριοτήτων έρευνας κοινού ενδιαφέροντος· και
                        
                     
                           ε)
                        
                        
                           ανταλλαγή πληροφοριών, μεταξύ άλλων, σχετικά με τη θέσπιση νέων νομοθετικών πράξεων, αποφάσεων ή εθνικών προγραμμάτων έρευνας και καινοτομίας που αφορούν την υλοποίηση της παρούσας συμφωνίας.
                        
                     
            
               2.   Η μεικτή επιτροπή ΕΕ/Ευρατόμ–Ουκρανίας, η οποία απαρτίζεται από αντιπροσώπους της Ευρωπαϊκής Ένωσης και της Ευρατόμ, αφενός, και της Ουκρανίας, αφετέρου, θεσπίζει τον εσωτερικό κανονισμό της.
            
            
               3.   Η μεικτή επιτροπή ΕΕ/Ευρατόμ–Ουκρανίας δύναται να αποφασίζει τη σύσταση οποιασδήποτε/οποιουδήποτε ad hoc ομάδας εργασίας / συμβουλευτικού οργάνου σε επίπεδο εμπειρογνωμόνων, η/το οποία/-ο μπορεί να συμβάλει στην υλοποίηση της παρούσας συμφωνίας.
            
            
               4.   Η μεικτή επιτροπή ΕΕ/Ευρατόμ–Ουκρανίας συνεδριάζει τουλάχιστον μία φορά ετησίως και, όποτε απαιτείται από ειδικές περιστάσεις, κατόπιν αιτήματος οποιουδήποτε από τα μέρη. Οι συνεδριάσεις διοργανώνονται και φιλοξενούνται εναλλάξ από την Ευρωπαϊκή Ένωση και την Ουκρανία.
            
            
               5.   Η μεικτή επιτροπή ΕΕ/Ευρατόμ–Ουκρανίας εργάζεται σε συνεχή βάση με ανταλλαγή σχετικών πληροφοριών με κάθε μέσο επικοινωνίας, ιδίως όσον αφορά τη συμμετοχή / τις επιδόσεις των νομικών οντοτήτων της Ουκρανίας. Η μεικτή επιτροπή ΕΕ/Ευρατόμ–Ουκρανίας μπορεί, ειδικότερα, να διεξάγει τις εργασίες της γραπτώς όποτε προκύπτει σχετική ανάγκη.
            
         
         
            Άρθρο 9
            Τελικές διατάξεις
            
               1.   Η παρούσα συμφωνία αρχίζει να ισχύει την ημερομηνία κατά την οποία τα μέρη γνωστοποιούν αμοιβαία την ολοκλήρωση των εσωτερικών διαδικασιών που είναι αναγκαίες για τον σκοπό αυτόν.
            
            
               2.   Η παρούσα απόφαση εφαρμόζεται από την 1η Ιανουαρίου 2021. Παραμένει σε ισχύ για όσο χρονικό διάστημα απαιτείται ώστε να ολοκληρωθούν όλα τα έργα, οι δράσεις, οι δραστηριότητες ή τα μέρη αυτών που χρηματοδοτούνται από τα προγράμματα «Ορίζων Ευρώπη» και Ευρατόμ, όλες οι δράσεις που είναι αναγκαίες για την προστασία των οικονομικών συμφερόντων της Ευρωπαϊκής Ένωσης, καθώς και όλες οι οικονομικές υποχρεώσεις που απορρέουν από την εφαρμογή της παρούσας συμφωνίας μεταξύ των μερών.
            
            
               3.   Η παρούσα συμφωνία παρατείνεται και εφαρμόζεται για την περίοδο 2026-2027 υπό τους ίδιους όρους και προϋποθέσεις για το διάδοχο πρόγραμμα Ευρατόμ, εκτός εάν, εντός 3 μηνών από τη δημοσίευση του εν λόγω διάδοχου προγράμματος στην Επίσημη Εφημερίδα της Ευρωπαϊκής Ένωσης, οποιοδήποτε από τα μέρη κοινοποιήσει την απόφασή του να μην επεκτείνει την παρούσα συμφωνία στο εν λόγω διάδοχο πρόγραμμα. Σε περίπτωση σχετικής κοινοποίησης, η παρούσα συμφωνία δεν εφαρμόζεται από την 1η Ιανουαρίου 2026 όσον αφορά το διάδοχο πρόγραμμα Ευρατόμ.
            
            
               4.   Η εφαρμογή της παρούσας συμφωνίας όσον αφορά το πρόγραμμα «Ορίζων Ευρώπη» ή το πρόγραμμα Ευρατόμ μπορεί να ανασταλεί από την Ευρωπαϊκή Ένωση ή την Ευρατόμ σε περίπτωση μερικής ή ολικής μη καταβολής της χρηματοδοτικής συνεισφοράς στο αντίστοιχο πρόγραμμα, την οποία οφείλει η Ουκρανία βάσει της παρούσας συμφωνίας.
               Σε περίπτωση μη καταβολής η οποία μπορεί να θέσει σε σοβαρό κίνδυνο την υλοποίηση και τη διαχείριση του προγράμματος «Ορίζων Ευρώπη» ή του προγράμματος Ευρατόμ, η Ευρωπαϊκή Επιτροπή αποστέλλει επίσημη επιστολή υπενθύμισης. Σε περίπτωση που η καταβολή δεν πραγματοποιηθεί εντός 20 εργάσιμων ημερών από την επίσημη επιστολή υπενθύμισης, η Ευρωπαϊκή Επιτροπή γνωστοποιεί στην Ουκρανία, μέσω επίσημης επιστολής γνωστοποίησης, την αναστολή εφαρμογής της παρούσας συμφωνίας όσον αφορά το σχετικό πρόγραμμα, η οποία αρχίζει να ισχύει 15 ημέρες από την παραλαβή της εν λόγω γνωστοποίησης από την Ουκρανία.
               Σε περίπτωση αναστολής εφαρμογής της παρούσας συμφωνίας σύμφωνα με το πρώτο εδάφιο της παρούσας παραγράφου, νομικές οντότητες εγκατεστημένες στην Ουκρανία δεν είναι επιλέξιμες για συμμετοχή σε διαδικασίες χορήγησης επιχορηγήσεων στο πλαίσιο του σχετικού προγράμματος, οι οποίες δεν έχουν ακόμη ολοκληρωθεί κατά την έναρξη ισχύος της αναστολής. Η διαδικασία χορήγησης επιχορηγήσεων θεωρείται ότι έχει ολοκληρωθεί όταν έχουν αναληφθεί νομικές δεσμεύσεις που απορρέουν από την εν λόγω διαδικασία.
               Η αναστολή δεν επηρεάζει τις νομικές δεσμεύσεις που έχουν αναλάβει στο πλαίσιο του σχετικού προγράμματος οι νομικές οντότητες που είναι εγκατεστημένες στην Ουκρανία πριν από την έναρξη ισχύος της αναστολής. Η παρούσα συμφωνία εξακολουθεί να εφαρμόζεται ως προς τις συγκεκριμένες νομικές δεσμεύσεις.
               Η Επιτροπή, ενεργώντας εξ ονόματος της Ευρωπαϊκής Ένωσης και της Ευρατόμ, ενημερώνει αμέσως την Ουκρανία μόλις λάβει το σύνολο του ποσού της οφειλόμενης χρηματοδοτικής συνεισφοράς για το σχετικό πρόγραμμα. Η αναστολή όσον αφορά το εν λόγω πρόγραμμα αίρεται αμέσως μετά την εν λόγω γνωστοποίηση.
               Από την ημερομηνία κατά την οποία αίρεται η αναστολή, οι νομικές οντότητες της Ουκρανίας είναι εκ νέου επιλέξιμες για διαδικασίες χορήγησης επιχορηγήσεων που ξεκίνησαν στο πλαίσιο του σχετικού προγράμματος μετά την εν λόγω ημερομηνία και για διαδικασίες χορήγησης επιχορηγήσεων που ξεκίνησαν πριν από την εν λόγω ημερομηνία, για τις οποίες δεν έχουν εκπνεύσει οι προθεσμίες υποβολής αιτήσεων.
            
            
               5.   Έκαστο μέρος δύναται ανά πάσα στιγμή να καταγγείλει την παρούσα συμφωνία με αποστολή έγγραφης γνωστοποίησης με την οποία ενημερώνει για την πρόθεσή του να καταγγείλει τη συμφωνία.
               Η καταγγελία αρχίζει να ισχύει τρεις ημερολογιακούς μήνες μετά την ημερομηνία λήψης της έγγραφης γνωστοποίησης από τον παραλήπτη της. Η ημερομηνία κατά την οποία αρχίζει να ισχύει η καταγγελία αποτελεί την ημερομηνία καταγγελίας για τους σκοπούς της παρούσας συμφωνίας.
            
            
               6.   Σε περίπτωση καταγγελίας της παρούσας συμφωνίας σύμφωνα με την παράγραφο 5, τα συμβαλλόμενα μέρη συμφωνούν ότι:
               
                           α)
                        
                        
                           έργα, δράσεις, δραστηριότητες ή μέρη αυτών για τα οποία έχουν αναληφθεί νομικές δεσμεύσεις μετά την έναρξη ισχύος της παρούσας συμφωνίας, και προτού η παρούσα συμφωνία παύσει να εφαρμόζεται ή καταγγελθεί, συνεχίζονται έως ότου ολοκληρωθούν σύμφωνα με τους όρους που καθορίζονται στην παρούσα συμφωνία·
                        
                     
                           β)
                        
                        
                           για καθένα από τα δύο προγράμματα που αναφέρονται στο άρθρο 3 παράγραφος 1 της παρούσας συμφωνίας, η ετήσια χρηματοδοτική συνεισφορά του έτους Ν κατά τη διάρκεια του οποίου η παρούσα συμφωνία καταγγέλλεται, καταβάλλεται εξ ολοκλήρου σύμφωνα με το άρθρο 3. Η επιχειρησιακή συνεισφορά του έτους Ν στο πλαίσιο του προγράμματος «Ορίζων Ευρώπη» προσαρμόζεται σύμφωνα με το άρθρο 3 παράγραφος 8 και διορθώνεται σύμφωνα με το άρθρο 4 της παρούσας συμφωνίας. Η επιχειρησιακή συνεισφορά του έτους Ν στο πλαίσιο του προγράμματος Ευρατόμ προσαρμόζεται σύμφωνα με το άρθρο 3 παράγραφος 8 της παρούσας συμφωνίας. Το τέλος συμμετοχής που καταβάλλεται για το έτος Ν στο πλαίσιο της χρηματοδοτικής συνεισφοράς για καθένα από τα δύο προγράμματα αντίστοιχα δεν αναπροσαρμόζεται ούτε διορθώνεται.
                        
                     
                           γ)
                        
                        
                           μετά το έτος κατά το οποίο καταγγέλλεται η παρούσα συμφωνία, οι αρχικές επιχειρησιακές συνεισφορές που καταβλήθηκαν για καθένα από τα δύο προγράμματα που αναφέρονται στο άρθρο 3 παράγραφος 1 για τα έτη κατά τα οποία εφαρμόστηκε η παρούσα συμφωνία αναπροσαρμόζονται σύμφωνα με το άρθρο 3 παράγραφος 8. Όσον αφορά το πρόγραμμα «Ορίζων Ευρώπη», οι εν λόγω συνεισφορές διορθώνονται αυτόματα σύμφωνα με το άρθρο 4.
                        
                     Τα μέρη διευθετούν κοινή συναινέσει τυχόν άλλες συνέπειες που προκύπτουν από την καταγγελία της παρούσας συμφωνίας.
            
            
               7.   Η παρούσα συμφωνία μπορεί να τροποποιηθεί μόνον εγγράφως, με κοινή συναίνεση των μερών. Για την έναρξη ισχύος των τροποποιήσεων τηρείται η ίδια διαδικασία με αυτήν που εφαρμόζεται για την έναρξη ισχύος της παρούσας συμφωνίας.
            
            
               8.   Τα παραρτήματα της παρούσας συμφωνίας αποτελούν αναπόσπαστο μέρος αυτής.
            
         
         
            Έγινε στο Κίεβο, στις δώδεκα Οκτωβρίου του έτους δύο χιλιάδες είκοσι ένα, εις διπλούν στην αγγλική και στην ουκρανική γλώσσα, και το καθένα από αυτά τα κείμενα είναι εξίσου αυθεντικό. Σε περίπτωση διαφορετικής ερμηνείας, υπερισχύει το αγγλικό κείμενο.
            
               
                  Για την Ευρωπαϊκή Επιτροπή, εξ ονόματος της Ευρωπαϊκής Ένωσης και της Ευρατόμ,
               
               Josep BORRELL
               
                  Αντιπρόεδρος της Ευρωπαϊκής Επιτροπής
               
            
            
               
                  Για την Ουκρανία,
               
               Serhii SHKARLET
               
                  Υπουργός Παιδείας και Επιστημών της Ουκρανίας
               
            
         
         
            (1)  ΕΕ L 161 της 29.5.2014, σ. 3.
         
            (2)  Η παρούσα συμφωνία αποτελεί και έχει τα ίδια έννομα αποτελέσματα με το μνημόνιο συμφωνίας που αναφέρεται στο πρωτόκολλο ΙΙΙ της συμφωνίας σύνδεσης μεταξύ της Ευρωπαϊκής Ένωσης και των κρατών μελών της, αφενός, και της Ουκρανίας, αφετέρου, για συμφωνία-πλαίσιο μεταξύ της Ευρωπαϊκής Ένωσης και της Ουκρανίας σχετικά με τις γενικές αρχές για τη συμμετοχή της Ουκρανίας σε ενωσιακά προγράμματα.
         
            (3)  Κανονισμός (ΕΕ) 2021/695 του Ευρωπαϊκού Κοινοβουλίου και του Συμβουλίου, της 28ης Απριλίου 2021, για τη θέσπιση του προγράμματος-πλαισίου έρευνας και καινοτομίας «Ορίζων Ευρώπη», τον καθορισμό των κανόνων συμμετοχής και διάδοσής του, και για την κατάργηση των κανονισμών (ΕΕ) αριθ. 1290/2013 και (ΕΕ) αριθ. 1291/2013 (ΕΕ L 170 της 12.5.2021, σ. 1).
         
            (4)  Κανονισμός (Ευρατόμ) 2021/765 του Συμβουλίου, της 10ης Μαΐου 2021, σχετικά με τη θέσπιση προγράμματος έρευνας και κατάρτισης της Ευρωπαϊκής Κοινότητας Ατομικής Ενέργειας για την περίοδο 2021-2025, με το οποίο συμπληρώνεται το πρόγραμμα-πλαίσιο έρευνας και καινοτομίας «Ορίζων Ευρώπη» και σχετικά με την κατάργηση του κανονισμού (Ευρατόμ) 2018/1563 (ΕΕ L 167 I της 12.5.2021, σ. 81).
         
            (5)  Η συμφωνία συνεργασίας μεταξύ του υπουργικού συμβουλίου της Ουκρανίας και της Κοινότητας στον τομέα της ελεγχόμενης πυρηνικής σύντηξης (ΕΕ L 322 της 27.11.2002, σ. 40), η συμφωνία συνεργασίας μεταξύ του υπουργικού συμβουλίου της Ουκρανίας και της Κοινότητας στον τομέα της πυρηνικής ασφάλειας (ΕΕ L 322 της 27.11.2002, σ. 33) και η συμφωνία συνεργασίας μεταξύ του υπουργικού συμβουλίου της Ουκρανίας και της Ευρατόμ σχετικά με τις ειρηνικές χρήσεις της πυρηνικής ενέργειας (ΕΕ L 261 της 22.9.2006, σ. 27).
         
            (6)  Απόφαση (ΕΕ) 2021/764 του Συμβουλίου, της 10ης Μαΐου 2021, για τη θέσπιση του ειδικού προγράμματος υλοποίησης του προγράμματος-πλαισίου έρευνας και καινοτομίας «Ορίζων Ευρώπη» και την κατάργηση της απόφασης 2013/743/ΕΕ (ΕΕ L 167Ι της 12.5.2021, σ. 1).
         
            (7)  Κανονισμός (ΕΕ) 2021/819 του Ευρωπαϊκού Κοινοβουλίου και του Συμβουλίου, της 20ής Μαΐου 2021, σχετικά με το Ευρωπαϊκό Ινστιτούτο Καινοτομίας και Τεχνολογίας (αναδιατύπωση) (ΕΕ L 189 της 28.5.2021, σ. 61).
         
            (8)  Απόφαση (ΕΕ) 2021/820 του Ευρωπαϊκού Κοινοβουλίου και του Συμβουλίου, της 20ής Μαΐου 2021, σχετικά με το στρατηγικό θεματολόγιο καινοτομίας του Ευρωπαϊκού Ινστιτούτου Καινοτομίας και Τεχνολογίας (ΕΙΤ) 2021-2027: τόνωση του ταλέντου και της ικανότητας για καινοτομία της Ευρώπης, και την κατάργηση της απόφασης αριθ. 1312/2013/ΕΕ (ΕΕ L 189 της 28.5.2021, σ. 91).
         
            (9)  Τα περιοριστικά μέτρα της ΕΕ θεσπίζονται σύμφωνα με το άρθρο 29 της Συνθήκης της Ευρωπαϊκής Ένωσης ή σύμφωνα με το άρθρο 215 της Συνθήκης για τη λειτουργία της Ευρωπαϊκής Ένωσης.
         
            (10)  Κανονισμός (ΕΚ) αριθ. 723/2009 του Συμβουλίου, της 25ης Ιουνίου 2009, σχετικά με το κοινοτικό νομικό πλαίσιο για την κοινοπραξία ευρωπαϊκής ερευνητικής υποδομής (ΚΕΕΥ) (ΕΕ L 206 της 8.8.2009, σ. 1).
         
            (11)  Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ L 193 της 30.7.2018, σ. 1).
         
            (12)  Στην παρούσα περίπτωση περιλαμβάνονται κυρίως, σε σχέση με το πρόγραμμα «Ορίζων Ευρώπη», οι πόροι από το Μέσο Ανάκαμψης της Ευρωπαϊκής Ένωσης, το οποίο θεσπίστηκε με τον κανονισμό (ΕΕ) 2020/2094 του Συμβουλίου, της 14ης Δεκεμβρίου 2020, σχετικά με τη θέσπιση Μέσου Ανάκαμψης της Ευρωπαϊκής Ένωσης για τη στήριξη της ανάκαμψης μετά την κρίση της νόσου COVID-19 (ΕΕ L 433 I της 22.12.2020, σ. 23).
         
            (13)  Κανονισμός (ΕΕ) 2020/2094 του Συμβουλίου, της 14ης Δεκεμβρίου 2020, σχετικά με τη θέσπιση Μέσου Ανάκαμψης της Ευρωπαϊκής Ένωσης για τη στήριξη της ανάκαμψης μετά την κρίση της νόσου COVID-19 (ΕΕ L 433 I της 22.12.2020, σ. 23).
      
      
         
            ΠΑΡΑΡΤΗΜΑ I
            
               Κανόνες που διέπουν τη χρηματοδοτική συνεισφορά της Ουκρανίας στο πρόγραμμα «Ορίζων Ευρώπη» (2021-2027) και στο πρόγραμμα έρευνας και κατάρτισης της Ευρατόμ (2021-2025)
            
            I.   Υπολογισμός της χρηματοδοτικής συνεισφοράς της Ουκρανίας
            
            
                     
                        1.
                     
                     
                        Οι χρηματοδοτικές συνεισφορές της Ουκρανίας στο πρόγραμμα «Ορίζων Ευρώπη» και στο πρόγραμμα Ευρατόμ είναι χωριστές. Η χρηματοδοτική συνεισφορά της Ουκρανίας σε καθένα από τα προγράμματα «Ορίζων Ευρώπη» και Ευρατόμ αντίστοιχα καθορίζεται σε ετήσια βάση κατ’ αναλογία και επιπλέον του ποσού που διατίθεται κάθε χρόνο στον προϋπολογισμό της Ένωσης για πιστώσεις ανάληψης υποχρεώσεων που είναι αναγκαίες για τη διαχείριση, την εκτέλεση και τη λειτουργία του προγράμματος «Ορίζων Ευρώπη» και του προγράμματος Ευρατόμ αντίστοιχα.
                     
                  
                     
                        2.
                     
                     
                        Για καθένα από τα δύο προγράμματα, το τέλος συμμετοχής που αναφέρεται στο άρθρο 3 παράγραφος 7 της παρούσας συμφωνίας εφαρμόζεται σταδιακά ως εξής:
                        
                                    —
                                 
                                 
                                    2021: 0,5 %·
                                 
                              
                                    —
                                 
                                 
                                    2022: 1 %·
                                 
                              
                                    —
                                 
                                 
                                    2023: 1,5 %·
                                 
                              
                                    —
                                 
                                 
                                    2024: 2 %·
                                 
                              
                                    —
                                 
                                 
                                    2025: 2,5 %·
                                 
                              
                                    —
                                 
                                 
                                    2026: 3 %·
                                 
                              
                                    —
                                 
                                 
                                    2027: 4 %.
                                 
                              
                  
                     
                        3.
                     
                     
                        Σύμφωνα με το άρθρο 3 παράγραφος 5 της παρούσας συμφωνίας, η αρχική επιχειρησιακή συνεισφορά την οποία πρέπει να καταβάλλει η Ουκρανία για τη συμμετοχή της σε καθένα από τα προγράμματα «Ορίζων Ευρώπη» και Ευρατόμ αντίστοιχα θα υπολογίζεται για τα αντίστοιχα οικονομικά έτη με προσαρμογή της κλείδας κατανομής.
                        Η προσαρμογή της κλείδας κατανομής γίνεται ως εξής:
                        Προσαρμοσμένη κλείδα κατανομής = Κλείδα κατανομής × Συντελεστής
                        
                        Οι συντελεστές που χρησιμοποιούνται στον ανωτέρω υπολογισμό για την προσαρμογή της κλείδας κατανομής είναι 0,07 για το πρόγραμμα «Ορίζων Ευρώπη» και 0,21 για το πρόγραμμα έρευνας και κατάρτισης της Ευρατόμ αντίστοιχα.
                     
                  
                     
                        4.
                     
                     
                        Σύμφωνα με το άρθρο 3 παράγραφος 8 της παρούσας συμφωνίας, η πρώτη προσαρμογή της χρηματοδοτικής συνεισφοράς σε κάθε πρόγραμμα που αναφέρεται στο άρθρο 3 παράγραφος 1 που αφορά την εκτέλεση του προϋπολογισμού του έτους Ν πραγματοποιείται το έτος Ν+1, όταν η αρχική επιχειρησιακή συνεισφορά για το εν λόγω πρόγραμμα του έτους Ν προσαρμόζεται προς τα πάνω ή προς τα κάτω λαμβανομένης υπόψη της διαφοράς μεταξύ:
                        
                                    α)
                                 
                                 
                                    του ποσού της προσαρμοσμένης συνεισφοράς το οποίο υπολογίζεται με εφαρμογή της κλείδας κατανομής προσαρμοσμένης για το έτος Ν στο σύνολο:
                                    
                                                i.
                                             
                                             
                                                του ποσού των δημοσιονομικών δεσμεύσεων οι οποίες αναλήφθηκαν σε πιστώσεις ανάληψης υποχρεώσεων που εγκρίθηκαν για το έτος Ν για το αντίστοιχο πρόγραμμα στο πλαίσιο του ψηφισθέντος προϋπολογισμού της Ευρωπαϊκής Ένωσης και σε πιστώσεις ανάληψης υποχρεώσεων που αντιστοιχούν σε αποδεσμεύσεις που ανασυστάθηκαν· και
                                             
                                          
                                                ii.
                                             
                                             
                                                κάθε πίστωσης ανάληψης υποχρεώσεων που βασίζεται σε εξωτερικά έσοδα για ειδικό προορισμό και δεν προκύπτει από χρηματοδοτικές συνεισφορές στο αντίστοιχο πρόγραμμα από άλλους χορηγούς βοήθειας και ήταν διαθέσιμη στο τέλος του έτους Ν·
                                             
                                          
                              
                                    β)
                                 
                                 
                                    και της αρχικής επιχειρησιακής συνεισφοράς στο εν λόγω πρόγραμμα για το έτος Ν.
                                 
                              Αρχής γενομένης από το έτος Ν+2 και κάθε επόμενο έτος, έως ότου καταβληθούν ή αποδεσμευθούν όλες οι δημοσιονομικές δεσμεύσεις που χρηματοδοτούνται με πιστώσεις ανάληψης υποχρεώσεων, οι οποίες προέρχονται από το έτος Ν, και το αργότερο 3 έτη μετά τη λήξη του προγράμματος «Ορίζων Ευρώπη» ή του προγράμματος Ευρατόμ, η Ένωση υπολογίζει την προσαρμογή της επιχειρησιακής συνεισφοράς για κάθε αντίστοιχο πρόγραμμα του έτους Ν μειώνοντας την επιχειρησιακή συνεισφορά της Ουκρανίας κατά το ποσό που προκύπτει από την εφαρμογή της κλείδας κατανομής προσαρμοσμένης για το έτος Ν στις αποδεσμεύσεις που πραγματοποιούνται κάθε χρόνο ως προς τις αναλήψεις δεσμεύσεων για το έτος Ν, οι οποίες χρηματοδοτούνται από τον ψηφισθέντα προϋπολογισμό της Ένωσης ή από αποδεσμεύσεις που ανασυστάθηκαν.
                        Εάν ακυρωθούν οι πιστώσεις ανάληψης υποχρεώσεων που προέρχονται από εξωτερικά έσοδα για ειδικό προορισμό του έτους Ν και δεν προκύπτουν από χρηματοδοτικές συνεισφορές στο αντίστοιχο πρόγραμμα από άλλους χορηγούς, η επιχειρησιακή συνεισφορά της Ουκρανίας στο παρόν πρόγραμμα μειώνεται κατά το ποσό που προκύπτει από την εφαρμογή της κλείδας κατανομής του έτους Ν στο ακυρωθέν ποσό.
                     
                  II.   Αυτόματη διόρθωση της επιχειρησιακής συνεισφοράς της Ουκρανίας που εφαρμόζεται στο πρόγραμμα «Ορίζων Ευρώπη»
            
            
                     
                        1.
                     
                     
                        Για τον υπολογισμό της αυτόματης διόρθωσης που εφαρμόζεται μόνο στο πλαίσιο του προγράμματος «Ορίζων Ευρώπη» και αναφέρεται στο άρθρο 4 της παρούσας συμφωνίας, εφαρμόζονται οι ακόλουθες ρυθμίσεις:
                        
                                    α)
                                 
                                 
                                    «επιχορηγήσεις κατόπιν διαγωνιστικής διαδικασίας»: οι επιχορηγήσεις που χορηγούνται μέσω προσκλήσεων υποβολής προτάσεων, στις οποίες οι τελικοί δικαιούχοι είναι δυνατόν να προσδιοριστούν κατά τον χρόνο υπολογισμού της αυτόματης διόρθωσης. Αποκλείεται η οικονομική ενίσχυση τρίτων, όπως ορίζεται στο άρθρο 204 του δημοσιονομικού κανονισμού·
                                 
                              
                                    β)
                                 
                                 
                                    σε περίπτωση που κοινοπραξία αναλαμβάνει νομική δέσμευση, τα ποσά που χρησιμοποιούνται για τον καθορισμό των αρχικών ποσών της νομικής δέσμευσης είναι τα σωρευτικά ποσά που διατίθενται σε δικαιούχους οι οποίοι είναι ουκρανικές οντότητες σύμφωνα με την ενδεικτική κατανομή του προϋπολογισμού της συμφωνίας επιχορήγησης·
                                 
                              
                                    γ)
                                 
                                 
                                    όλα τα ποσά στο πλαίσιο των νομικών δεσμεύσεων, τα οποία αντιστοιχούν σε επιχορηγήσεις που χορηγούνται κατόπιν διαγωνιστικής διαδικασίας, καθορίζονται μέσω του ηλεκτρονικού συστήματος eCorda της Ευρωπαϊκής Επιτροπής και εκταμιεύονται τη δεύτερη Τετάρτη του Φεβρουαρίου του έτους N+2·
                                 
                              
                                    δ)
                                 
                                 
                                    «δαπάνες μη παρέμβασης»: δαπάνες του προγράμματος εξαιρουμένων των επιχορηγήσεων που χορηγούνται κατόπιν διαγωνιστικής διαδικασίας, συμπεριλαμβανομένων των δαπανών στήριξης, της ειδικής για το πρόγραμμα διαχείρισης και άλλων δράσεων (1)·
                                 
                              
                                    ε)
                                 
                                 
                                    τα ποσά που διατίθενται σε διεθνείς οργανισμούς με τη μορφή των νομικών οντοτήτων, οι οποίοι αποτελούν τον τελικό δικαιούχο (2), θεωρούνται δαπάνες μη παρέμβασης.
                                 
                              
                  
                     
                        2.
                     
                     
                        Ο μηχανισμός εφαρμόζεται ως εξής:
                        
                                    α)
                                 
                                 
                                    Οι αυτόματες διορθώσεις για το έτος Ν που αφορούν την εκτέλεση των πιστώσεων ανάληψης υποχρεώσεων για το έτος Ν, εφαρμόζονται με βάση τα στοιχεία για το έτος N και το έτος Ν+1 που προέρχονται από το e-Corda, το οποίο αναφέρεται στο σημείο ΙΙ παράγραφος 1 στοιχείο γ) του παρόντος παραρτήματος κατά το έτος Ν+2, κατόπιν εφαρμογής τυχόν προσαρμογών που προβλέπονται στο άρθρο 3 παράγραφος 8 της παρούσας συμφωνίας στη συνεισφορά της Ουκρανίας στο πρόγραμμα «Ορίζων Ευρώπη». Το υπολογιζόμενο ποσό θα είναι το ποσό των επιχορηγήσεων που χορηγούνται κατόπιν διαγωνιστικής διαδικασίας για τις οποίες διατίθενται στοιχεία κατά τον χρόνο υπολογισμού της διόρθωσης.
                                 
                              
                                    β)
                                 
                                 
                                    Αρχής γενομένης από το έτος Ν+2 και μέχρι το 2029, το ποσό της αυτόματης διόρθωσης υπολογίζεται για το έτος Ν λαμβάνοντας υπόψη τη διαφορά μεταξύ των κάτωθι ποσών:
                                    
                                                i.
                                             
                                             
                                                του συνολικού ποσού των εν λόγω επιχορηγήσεων που χορηγούνται κατόπιν διαγωνιστικής διαδικασίας, οι οποίες κατανέμονται στην Ουκρανία ή σε νομικές οντότητες της Ουκρανίας ως αναλήψεις υποχρεώσεων από πιστώσεις του προϋπολογισμού του έτους Ν· και
                                             
                                          
                                                ii.
                                             
                                             
                                                του ποσού της προσαρμοσμένης επιχειρησιακής συνεισφοράς της Ουκρανίας για το έτος Ν πολλαπλασιασμένου επί τον λόγο μεταξύ:
                                                
                                                            A.
                                                         
                                                         
                                                            του ποσού των επιχορηγήσεων που χορηγούνται κατόπιν διαγωνιστικής διαδικασίας οι οποίες αναλήφθηκαν σε πιστώσεις ανάληψης υποχρεώσεων του έτους Ν· και
                                                         
                                                      
                                                            B.
                                                         
                                                         
                                                            του συνόλου των εγκεκριμένων πιστώσεων ανάληψης υποχρεώσεων του προϋπολογισμού του έτους Ν, συμπεριλαμβανομένων των δαπανών μη παρέμβασης.
                                                         
                                                      
                                          
                              
                  III.   Καταβολή της χρηματοδοτικής συνεισφοράς της Ουκρανίας σε κάθε πρόγραμμα, καταβολή των ποσών που προκύπτουν από προσαρμογές των επιχειρησιακών συνεισφορών της Ουκρανίας, και καταβολή της αυτόματης διόρθωσης που εφαρμόζεται στην επιχειρησιακή συνεισφορά της Ουκρανίας στο πρόγραμμα «Ορίζων Ευρώπη»
            
            
                     
                        1.
                     
                     
                        Η Επιτροπή κοινοποιεί στην Ουκρανία, το συντομότερο δυνατόν και το αργότερο κατά την έκδοση της πρώτης πρόσκλησης προς καταβολή του οικονομικού έτους για κάθε αντίστοιχο πρόγραμμα που αναφέρεται στο άρθρο 3 παράγραφος 1 της παρούσας συμφωνίας, τις ακόλουθες πληροφορίες:
                        
                                    α)
                                 
                                 
                                    τα ποσά των πιστώσεων ανάληψης υποχρεώσεων στον προϋπολογισμό της Ένωσης που έχουν εγκριθεί οριστικά για το οικείο έτος για τις γραμμές του προϋπολογισμού που καλύπτουν τη συμμετοχή της Ουκρανίας στο πρόγραμμα «Ορίζων Ευρώπη» και στο πρόγραμμα Ευρατόμ αντίστοιχα, κατά περίπτωση, το ποσό των πιστώσεων εξωτερικών εσόδων για ειδικό προορισμό που δεν απορρέουν από χρηματοδοτική συνεισφορά άλλων χορηγών για τις εν λόγω γραμμές προϋπολογισμού·
                                 
                              
                                    β)
                                 
                                 
                                    το ποσό του τέλους συμμετοχής που αναφέρεται στο άρθρο 3 παράγραφος 7 της παρούσας συμφωνίας για κάθε αντίστοιχο πρόγραμμα·
                                 
                              
                                    γ)
                                 
                                 
                                    από το έτος N+1 της υλοποίησης του προγράμματος «Ορίζων Ευρώπη» και του προγράμματος Ευρατόμ, την εκτέλεση των πιστώσεων ανάληψης υποχρεώσεων που αντιστοιχούν στο οικονομικό έτος Ν και το επίπεδο αποδέσμευσης για κάθε αντίστοιχο πρόγραμμα·
                                 
                              
                                    δ)
                                 
                                 
                                    σχετικά με το πρόγραμμα «Ορίζων Ευρώπη» μόνο, και όσον αφορά το μέρος του προγράμματος «Ορίζων Ευρώπη» για το οποίο οι συγκεκριμένες πληροφορίες είναι απαραίτητες για τον υπολογισμό της αυτόματης διόρθωσης, το επίπεδο των δεσμεύσεων που αναλαμβάνονται υπέρ των νομικών οντοτήτων της Ουκρανίας, οι οποίες κατανέμονται σύμφωνα με το αντίστοιχο έτος πιστώσεων του προϋπολογισμού και το αντίστοιχο συνολικό επίπεδο των δεσμεύσεων.
                                 
                              Σχετικά με καθένα από τα δύο προγράμματα, βάσει του σχεδίου προϋπολογισμού της, η Επιτροπή παρέχει εκτίμηση των πληροφοριών των στοιχείων α) και β) για το επόμενο έτος το συντομότερο δυνατόν και, το αργότερο, έως την 1η Σεπτεμβρίου του οικονομικού έτους.
                     
                  
                     
                        2.
                     
                     
                        Η Επιτροπή εκδίδει, τον Απρίλιο και τον Ιούλιο κάθε οικονομικού έτους, πρόσκληση καταβολής προς την Ουκρανία που αντιστοιχεί στη συνεισφορά της Ουκρανίας στο πλαίσιο καθενός από τα δύο προγράμματα που αναφέρονται στο άρθρο 3 παράγραφος 1 της παρούσας συμφωνίας.
                        Σε κάθε πρόσκληση προς καταβολή προβλέπεται η καταβολή έξι δωδεκάτων της οφειλόμενης στο πλαίσιο των αντίστοιχων προγραμμάτων συνεισφοράς της Ουκρανίας το αργότερο 60 ημέρες μετά την έκδοση της πρόσκλησης προς καταβολή.
                     
                  
                     
                        3.
                     
                     
                        Κατά παρέκκλιση από την παράγραφο 2, η χρηματοδοτική συνεισφορά για το 2021 κατανέμεται σε δόσεις που διαμοιράζονται σε πολλαπλές προσκλήσεις καταβολής με το ακόλουθο χρονοδιάγραμμα πληρωμών:
                        
                                    —
                                 
                                 
                                    50 % της χρηματοδοτικής συνεισφοράς για το 2021 που πρέπει να καταβληθεί το 2022·
                                 
                              
                                    —
                                 
                                 
                                    50 % της χρηματοδοτικής συνεισφοράς για το 2021 που πρέπει να καταβληθεί το 2023·
                                 
                              Τα αντίστοιχα ποσά περιλαμβάνονται στην πρόσκληση καταβολής του αντίστοιχου έτους.
                     
                  
                     
                        3.
                     
                     
                        Στην πρόσκληση προς καταβολή η οποία εκδίδεται ετησίως κάθε Απρίλιο ενδέχεται επίσης να περιλαμβάνονται προσαρμογές της χρηματοδοτικής συνεισφοράς που κατέβαλε η Ουκρανία για την υλοποίηση, τη διαχείριση και τη λειτουργία του προηγούμενου προγράμματος-πλαισίου έρευνας και καινοτομίας ή του προγράμματος έρευνας και κατάρτισης της Ευρατόμ, στα οποία συμμετείχε η Ουκρανία.
                     
                  
                     
                        4.
                     
                     
                        Σχετικά με το πρόγραμμα «Ορίζων Ευρώπη», με αφετηρία το 2023 και κάθε επόμενο έτος, στις προσκλήσεις προς καταβολή αποτυπώνεται επίσης το ποσό της αυτόματης διόρθωσης, η οποία εφαρμόζεται στην επιχειρησιακή συνεισφορά που καταβλήθηκε για το έτος Ν–2 στο πρόγραμμα «Ορίζων Ευρώπη».
                        Για καθένα από τα οικονομικά έτη 2028, 2029 και 2030, η Ουκρανία θα έχει λαμβάνειν ή θα οφείλει το ποσό που προκύπτει από την αυτόματη διόρθωση που εφαρμόζεται στις επιχειρησιακές συνεισφορές που καταβλήθηκαν από την Ουκρανία το 2026 και το 2027 στο πρόγραμμα «Ορίζων Ευρώπη» ή από τις προσαρμογές που πραγματοποιήθηκαν σύμφωνα με το άρθρο 3 παράγραφος 8 της παρούσας συμφωνίας.
                     
                  
                     
                        5.
                     
                     
                        Η Ουκρανία καταβάλλει τη χρηματοδοτική συνεισφορά της βάσει της παρούσας συμφωνίας για καθένα από τα δύο προγράμματα σύμφωνα με το σημείο ΙΙΙ του παρόντος παραρτήματος. Σε περίπτωση που η Ουκρανία δεν καταβάλλει τη χρηματοδοτική συνεισφορά εντός της προβλεπόμενης προθεσμίας, η Επιτροπή αποστέλλει επίσημη επιστολή υπενθύμισης.
                        Οποιαδήποτε καθυστέρηση στην καταβολή της χρηματοδοτικής συνεισφοράς για οποιοδήποτε από τα δύο προγράμματα συνεπάγεται επιβάρυνση της Ουκρανίας με τόκους υπερημερίας επί του ανεξόφλητου ποσού, αρχής γενομένης από την ημερομηνία λήξης της προθεσμίας πληρωμής.
                        Το επιτόκιο για τα εισπρακτέα ποσά που δεν καταβάλλονται εμπρόθεσμα είναι αυτό που εφαρμόζει η Ευρωπαϊκή Κεντρική Τράπεζα στις κύριες πράξεις αναχρηματοδότησης, όπως δημοσιεύεται στη σειρά C της Επίσημης Εφημερίδας της Ευρωπαϊκής Ένωσης, και το οποίο ισχύει την πρώτη ημερολογιακή ημέρα του μήνα κατά τον οποίο εκπνέει η προθεσμία πληρωμής, προσαυξημένο κατά μιάμιση εκατοστιαία μονάδα.
                     
                  
               (1)  Στις άλλες δράσεις περιλαμβάνονται κυρίως η σύναψη συμβάσεων, η απονομή βραβείων, τα χρηματοδοτικά μέσα, οι άμεσες δράσεις του Κοινού Κέντρου Ερευνών, οι συνδρομές (ΟΟΣΑ, Eureka, IPEEC, ΔΟΕ, κ.λπ.), οι εμπειρογνώμονες (αξιολογητές, παρακολούθηση έργων) κ.λπ.
            
               (2)  Τα ποσά προς τους διεθνείς οργανισμούς θεωρούνται δαπάνες μη παρέμβασης μόνο στην περίπτωση που οι διεθνείς οργανισμοί είναι τελικοί δικαιούχοι. Η περίπτωση αυτή δεν ισχύει όταν ένας διεθνής οργανισμός είναι συντονιστής έργου (και διανέμει κεφάλαια σε άλλους συντονιστές).
         
      
      
         
            ΠΑΡΑΡΤΗΜΑ II
            
               Μη εξαντλητικός κατάλογος των ισοδύναμων προγραμμάτων, έργων και δραστηριοτήτων της Ουκρανίας
            
            
               Μέρος 1
            
            Προγράμματα της Ουκρανίας ανοικτά στη συμμετοχή νομικών οντοτήτων εγκατεστημένων στην Ευρωπαϊκή Ένωση
            Τα ακόλουθα προγράμματα της Ουκρανίας είναι ανοικτά στη συμμετοχή νομικών οντοτήτων εγκατεστημένων στην Ευρωπαϊκή Ένωση:
            
                        —
                     
                     
                        Ανταγωνιστικές προσκλήσεις υποβολής προτάσεων από το Εθνικό Ίδρυμα Ερευνών της Ουκρανίας
                     
                  
                        —
                     
                     
                        Ανταγωνιστική επιλογή επιστημονικών και τεχνικών (πειραματικών) εξελίξεων βάσει του κρατικού διατάγματος που εγκρίθηκε με διάταγμα του Υπουργείου Παιδείας και Επιστημών της Ουκρανίας
                     
                  
                        —
                     
                     
                        Ανταγωνιστική επιλογή επιστημονικών, επιστημονικών και τεχνικών έργων και σχεδίων που χρηματοδοτούνται από το εξωτερικό μέσο συνδρομής της Ευρωπαϊκής Ένωσης για την εκπλήρωση των υποχρεώσεων της Ουκρανίας στο πρόγραμμα-πλαίσιο της Ευρωπαϊκής Ένωσης για την επιστημονική έρευνα και καινοτομία «Ορίζων 2020»
                     
                  
                        —
                     
                     
                        Ανταγωνιστική επιλογή του ουκρανικού ταμείου εκκίνησης
                     
                  
               Μέρος 2
            
            Προγράμματα που η Ουκρανία δεσμεύεται να ανοίξει σταδιακά στη συμμετοχή νομικών οντοτήτων εγκατεστημένων στην Ευρωπαϊκή Ένωση
            Τα ακόλουθα προγράμματα της Ουκρανίας θα ανοίξουν σταδιακά στη συμμετοχή νομικών οντοτήτων εγκατεστημένων στην Ευρωπαϊκή Ένωση
            
                        —
                     
                     
                        Ίδρυμα του Προέδρου της Ουκρανίας για την υποστήριξη της εκπαίδευσης, των επιστημών και του αθλητισμού
                     
                  
      
      
         
            ΠΑΡΑΡΤΗΜΑ III
            
               Χρηστή δημοσιονομική διαχείριση
            
            Προστασία οικονομικών συμφερόντων και είσπραξη
            
               Άρθρο 1
               Αξιολογήσεις και λογιστικοί έλεγχοι
               
                  1.   Η Ευρωπαϊκή Ένωση έχει το δικαίωμα να διεξάγει, σύμφωνα με τις εφαρμοστέες πράξεις ενός ή περισσότερων θεσμικών οργάνων ή οργανισμών της Ένωσης και όπως προβλέπεται στις σχετικές συμφωνίες και/ή συμβάσεις, αξιολογήσεις τεχνικού, επιστημονικού, χρηματοοικονομικού χαρακτήρα ή άλλου είδους αξιολογήσεις και λογιστικούς ελέγχους στις εγκαταστάσεις κάθε φυσικού προσώπου που διαμένει στην Ουκρανία ή κάθε νομικής οντότητας εγκατεστημένης στην Ουκρανία το/η οποίο/-α λαμβάνει χρηματοδότηση από την Ευρωπαϊκή Ένωση, καθώς και στις εγκαταστάσεις κάθε τρίτου που συμμετέχει στην εκτέλεση κονδυλίων της Ένωσης και διαμένει ή είναι εγκατεστημένος στην Ουκρανία. Οι εν λόγω αξιολογήσεις και λογιστικοί έλεγχοι μπορούν να διενεργούνται από τους υπαλλήλους των θεσμικών οργάνων και οργανισμών της Ευρωπαϊκής Ένωσης, ειδικότερα από υπαλλήλους της Ευρωπαϊκής Επιτροπής και του Ευρωπαϊκού Ελεγκτικού Συνεδρίου, ή από άλλα πρόσωπα εντεταλμένα από την Ευρωπαϊκή Επιτροπή.
               
               
                  2.   Οι υπάλληλοι των θεσμικών οργάνων και οργανισμών της Ευρωπαϊκής Ένωσης, ειδικότερα οι υπάλληλοι της Ευρωπαϊκής Επιτροπής και του Ευρωπαϊκού Ελεγκτικού Συνεδρίου, καθώς και άλλα πρόσωπα εντεταλμένα από την Ευρωπαϊκή Επιτροπή, έχουν επαρκή πρόσβαση σε χώρους, εργασίες και έγγραφα (τόσο σε ηλεκτρονική όσο και σε έντυπη μορφή), καθώς και σε όλες τις πληροφορίες που απαιτούνται για τη διενέργεια των εν λόγω λογιστικών ελέγχων, όπως επίσης έχουν το δικαίωμα να εξασφαλίζουν υλικό/ηλεκτρονικό αντίγραφο και αποσπάσματα κάθε εγγράφου ή των περιεχομένων οποιουδήποτε μέσου δεδομένων που βρίσκονται στην κατοχή είτε του φυσικού ή νομικού προσώπου που υποβάλλεται σε λογιστικό έλεγχο, είτε του τρίτου που υποβάλλεται σε λογιστικό έλεγχο.
               
               
                  3.   Η Ουκρανία ούτε αποτρέπει ούτε θέτει συγκεκριμένο εμπόδιο στο δικαίωμα εισόδου των υπαλλήλων και λοιπών προσώπων που αναφέρονται στην παράγραφο 2 στην Ουκρανία και στην πρόσβαση στις εγκαταστάσεις, λόγω της άσκησης των καθηκόντων τους που προβλέπονται στο παρόν άρθρο.
               
               
                  4.   Οι αξιολογήσεις και οι λογιστικοί έλεγχοι μπορούν να διενεργούνται και μετά την αναστολή της εφαρμογής της παρούσας συμφωνίας δυνάμει του άρθρου 9 παράγραφος 5 ή την καταγγελία της παρούσας συμφωνίας, υπό τους όρους που προβλέπονται στις εφαρμοστέες πράξεις ενός ή περισσότερων θεσμικών οργάνων και οργανισμών της Ευρωπαϊκής Ένωσης και όπως προβλέπεται στις σχετικές συμφωνίες και/ή συμβάσεις σε σχέση με οποιαδήποτε νομική δέσμευση για την εκτέλεση του προϋπολογισμού της Ευρωπαϊκής Ένωσης που έχει αναληφθεί από την Ευρωπαϊκή Ένωση πριν από την ημερομηνία έναρξης ισχύος της αναστολής της εφαρμογής της παρούσας συμφωνίας δυνάμει του άρθρου 9 παράγραφος 5 ή της καταγγελίας της παρούσας συμφωνίας.
               
            
            
               Άρθρο 2
               Καταπολέμηση των παρατυπιών, της απάτης και άλλων αξιόποινων πράξεων που θίγουν τα οικονομικά συμφέροντα της Ένωσης
               
                  1.   Η Ευρωπαϊκή Επιτροπή, καθώς και η Ευρωπαϊκή Υπηρεσία Καταπολέμησης της Απάτης (OLAF), είναι εξουσιοδοτημένες να διενεργούν διοικητικές έρευνες, συμπεριλαμβανομένων επιτόπιων ελέγχων και επιθεωρήσεων, στην επικράτεια της Ουκρανίας. Οι εν λόγω έρευνες διεξάγονται σύμφωνα με τους όρους και τις προϋποθέσεις που καθορίζονται στις εφαρμοστέες πράξεις ενός ή περισσότερων θεσμικών οργάνων της Ένωσης.
               
               
                  2.   Οι αρμόδιες αρχές της Ουκρανίας ενημερώνουν την Ευρωπαϊκή Επιτροπή ή την OLAF, εντός εύλογου χρονικού διαστήματος, για κάθε περιστατικό ή υπόνοια που περιέρχεται στην αντίληψή τους σχετικά με παρατυπία, απάτη ή άλλη παράνομη δραστηριότητα που θίγει τα οικονομικά συμφέροντα της Ένωσης.
               
               
                  3.   Οι επιτόπιοι έλεγχοι και οι επιθεωρήσεις μπορούν να διενεργούνται στις εγκαταστάσεις κάθε φυσικού προσώπου που διαμένει στην Ουκρανία ή κάθε νομικής οντότητας εγκατεστημένης στην Ουκρανία που λαμβάνει κονδύλια της Ένωσης, καθώς και κάθε τρίτου που συμμετέχει στην εκτέλεση κονδυλίων της Ένωσης ο οποίος διαμένει ή είναι εγκατεστημένος στην Ουκρανία.
               
               
                  4.   Οι επιτόπιοι έλεγχοι και οι επιθεωρήσεις προετοιμάζονται και διενεργούνται από την Ευρωπαϊκή Επιτροπή ή την OLAF σε στενή συνεργασία με την αρμόδια ουκρανική αρχή, η οποία ορίζεται ως αρμόδια από την ουκρανική κυβέρνηση. Η αρχή αυτή ενημερώνεται εκ των προτέρων και σε εύλογο χρόνο σχετικά με το αντικείμενο, τον σκοπό και τη νομική βάση των ελέγχων και των επιθεωρήσεων, προκειμένου να είναι σε θέση να βοηθήσει. Για τον σκοπό αυτόν, οι υπάλληλοι των αρμόδιων ουκρανικών αρχών μπορούν να συμμετέχουν στους επιτόπιους ελέγχους και τις επιθεωρήσεις.
               
               
                  5.   Κατόπιν αιτήματος των ουκρανικών αρχών, οι επιτόπιοι έλεγχοι και οι επιθεωρήσεις μπορούν να διενεργούνται από κοινού με την Ευρωπαϊκή Επιτροπή ή την OLAF.
               
               
                  6.   Οι υπάλληλοι της Επιτροπής και το προσωπικό της OLAF έχουν πρόσβαση σε όλες τις πληροφορίες και τα έγγραφα τεκμηρίωσης, όπως μεταξύ άλλων σε ηλεκτρονικά δεδομένα, όσον αφορά τις οικείες πράξεις που απαιτούνται για την ορθή διεξαγωγή των επιτόπιων ελέγχων και των επιθεωρήσεων. Μπορούν, ειδικότερα, να λαμβάνουν αντίγραφα των σχετικών εγγράφων.
               
               
                  7.   Σε περίπτωση που το πρόσωπο, η οντότητα ή άλλος τρίτος αντιτίθεται σε επιτόπιο έλεγχο ή επιθεώρηση, οι αρχές της Ουκρανίας, ενεργώντας σύμφωνα με τους εθνικούς κανόνες και κανονισμούς, παρέχουν συνδρομή στην Ευρωπαϊκή Επιτροπή ή στην OLAF ώστε να καταστεί δυνατή η εκπλήρωση των σχετικών με τον επιτόπιο έλεγχο ή την επιθεώρηση καθηκόντων τους. Η συνδρομή αυτή περιλαμβάνει τη λήψη των κατάλληλων προληπτικών μέτρων που προβλέπονται στο πλαίσιο του εθνικού δικαίου, ιδίως τη λήψη μέτρων για τη διαφύλαξη αποδεικτικών στοιχείων.
               
               
                  8.   Η Ευρωπαϊκή Επιτροπή ή η OLAF ενημερώνει τις ουκρανικές αρχές για το αποτέλεσμα των εν λόγω ελέγχων και επιθεωρήσεων. Συγκεκριμένα, η Ευρωπαϊκή Επιτροπή ή η OLAF αναφέρει το συντομότερο δυνατόν στην αρμόδια αρχή της Ουκρανίας τυχόν περιστατικό ή υποψία παρατυπίας που περιήλθε στην αντίληψή της στο πλαίσιο του επιτόπιου ελέγχου ή της επιθεώρησης.
               
               
                  9.   Με την επιφύλαξη της εφαρμογής του ποινικού δικαίου της Ουκρανίας, η Ευρωπαϊκή Επιτροπή δύναται να επιβάλλει διοικητικά μέτρα και κυρώσεις σε νομικά ή φυσικά πρόσωπα της Ουκρανίας που συμμετέχουν στην υλοποίηση προγράμματος ή δραστηριότητας σύμφωνα με τη νομοθεσία της Ευρωπαϊκής Ένωσης.
               
               
                  10.   Για τους σκοπούς της ορθής εφαρμογής του παρόντος άρθρου, η Ευρωπαϊκή Επιτροπή ή η OLAF και οι αρμόδιες αρχές της Ουκρανίας ανταλλάσσουν τακτικά πληροφορίες και, κατόπιν αιτήματος ενός εκ των μερών της παρούσας συμφωνίας, διαβουλεύονται μεταξύ τους.
               
               
                  11.   Προκειμένου να διευκολυνθεί η αποτελεσματική συνεργασία και η ανταλλαγή πληροφοριών με την OLAF, η Ουκρανία ορίζει σημείο επαφής.
               
               
                  12.   Η ανταλλαγή πληροφοριών μεταξύ της Ευρωπαϊκής Επιτροπής ή της OLAF και των αρμόδιων αρχών της Ουκρανίας διεξάγεται λαμβανομένων δεόντως υπόψη των απαιτήσεων εμπιστευτικότητας. Τα δεδομένα προσωπικού χαρακτήρα που περιλαμβάνονται στην ανταλλαγή πληροφοριών προστατεύονται σύμφωνα με τους εφαρμοστέους κανόνες.
               
               
                  13.   Οι αρχές της Ουκρανίας συνεργάζονται με την Ευρωπαϊκή Εισαγγελία ώστε να της παρέχουν τη δυνατότητα να εκπληρώνει το καθήκον της να διερευνά, να διώκει και να προσάγει ενώπιον της δικαιοσύνης τους δράστες αξιόποινων πράξεων και τους συνεργούς τους που θίγουν τα οικονομικά συμφέροντα της Ευρωπαϊκής Ένωσης, σύμφωνα με την εφαρμοστέα νομοθεσία.
               
            
            
               Άρθρο 3
               Είσπραξη και εκτέλεση
               
                  1.   Οι αποφάσεις που εκδίδονται από την Ευρωπαϊκή Επιτροπή και επιβάλλουν χρηματική υποχρέωση σε νομικά ή φυσικά πρόσωπα πλην κρατών σε σχέση με αξιώσεις που απορρέουν από το πρόγραμμα «Ορίζων Ευρώπη» είναι εκτελεστές στην Ουκρανία. Ο εκτελεστήριος τύπος περιάπτεται στην απόφαση χωρίς άλλη διατύπωση πέρα από τον έλεγχο της γνησιότητας της απόφασης, από την εθνική αρχή την οποία έχει ορίσει για τον σκοπό αυτόν η κυβέρνηση της Ουκρανίας. Η κυβέρνηση της Ουκρανίας γνωστοποιεί στην Επιτροπή και το Δικαστήριο της Ευρωπαϊκής Ένωσης την εν λόγω εθνική αρχή. Σύμφωνα με το άρθρο 4, η Ευρωπαϊκή Επιτροπή έχει το δικαίωμα να κοινοποιεί τις εν λόγω εκτελεστές αποφάσεις απευθείας στα πρόσωπα που διαμένουν στην Ουκρανία και στις νομικές οντότητες που είναι εγκατεστημένες στην Ουκρανία. Η εκτέλεση πραγματοποιείται σύμφωνα με το δίκαιο και τη δικονομία της Ουκρανίας.
               
               
                  2.   Οι αποφάσεις και οι διατάξεις του Δικαστηρίου της Ευρωπαϊκής Ένωσης, οι οποίες εκδίδονται κατ’ εφαρμογή ρήτρας διαιτησίας που περιέχεται σε σύμβαση ή συμφωνία σχετικά με προγράμματα, δραστηριότητες, δράσεις ή έργα της Ένωσης, είναι εκτελεστές στην Ουκρανία κατά τον ίδιο τρόπο με τις αποφάσεις της Ευρωπαϊκής Επιτροπής οι οποίες αναφέρονται στην παράγραφο 1.
               
               
                  3.   Το Δικαστήριο της Ευρωπαϊκής Ένωσης είναι αρμόδιο για τον έλεγχο της νομιμότητας των αποφάσεων της Επιτροπής που αναφέρονται στην παράγραφο 1 και την αναστολή της εκτέλεσής τους. Ωστόσο, τα δικαστήρια της Ουκρανίας είναι αρμόδια όσον αφορά καταγγελίες για την παράτυπη εκτέλεση των αποφάσεων.
               
            
            
               Άρθρο 4
               Επικοινωνία και ανταλλαγή πληροφοριών
               Τα θεσμικά όργανα και οι οργανισμοί της Ευρωπαϊκής Ένωσης που συμμετέχουν στην υλοποίηση του προγράμματος «Ορίζων Ευρώπη» ή στους ελέγχους που διεξάγονται για το συγκεκριμένο πρόγραμμα, έχουν το δικαίωμα να επικοινωνούν απευθείας, μεταξύ άλλων μέσω συστημάτων ηλεκτρονικής ανταλλαγής πληροφοριών, με οποιοδήποτε φυσικό πρόσωπο που διαμένει στην Ουκρανία, ή με οποιαδήποτε νομική οντότητα που είναι εγκατεστημένη στην Ουκρανία και λαμβάνει κονδύλια της Ένωσης, καθώς και με κάθε τρίτο, ο οποίος συμμετέχει στην εκτέλεση κονδυλίων της Ένωσης και διαμένει ή είναι εγκατεστημένος στην Ουκρανία. Τα εν λόγω πρόσωπα, οι οντότητες και οι τρίτοι μπορούν να υποβάλλουν απευθείας στα θεσμικά όργανα και τους οργανισμούς της Ευρωπαϊκής Ένωσης όλες τις σχετικές πληροφορίες και τα έγγραφα τεκμηρίωσης που οφείλουν να υποβάλλουν βάσει της νομοθεσίας της Ευρωπαϊκής Ένωσης που εφαρμόζεται στο πρόγραμμα της Ένωσης, καθώς και βάσει των συμβάσεων ή των συμφωνιών που συνάπτονται για την υλοποίηση του εν λόγω προγράμματος.